যূথিকা : না, ওটা কমল দাশগুপ্তই দিতেন। ওটা যিনি ট্রেনার তিনিই বুঝিয়ে দেবেন আমার গলায় কোন কথার কোন সুরটা ঠিক ভালো হবে। এটা তাঁর বিশেষ গুণ ছিল ট্রেনার হিসেবে। মানে আমার গলায় কতোদূর যাবে, গলার কাজটা সুন্দর – ওটাকে মার্জিত করলে আরো সুন্দর হবে, আমার গলা কতো নিচে যায়, কতোখানি স্কেলের নিচে যাবে, কতোখানি স্কেলের উঁচুতে যাবে, আর কোন জায়গাটায় গেলে আমার গলাটা সুন্দর খুলবে, সুন্দর লাগবে – সেটা ওনার খুব ভালোভাবে জানা ছিল। তার জন্যে ওনার প্রতিটি রেকর্ড হিট হতো। উনি যেগুলো সুর দিতেন, যার গলায়ই সুর দিতেন উনি – এইটে খুব ভালোভাবে বুঝিয়ে দিতেন। আগে গান শুনতেন, শুনে বুঝে নিতেন – বলতেন, ‘একটু গাও তো?’ উনি বুঝে নিতেন কার গলায় সুরটা মানাবে, কতোদূর যাবে, কোনখানটায় কাজটা দিলে ভালো হবে। এইটা ওনার স্বাভাবিক প্রতিভা। যার জন্যে একটা তাঁর সুরে স্পেশাল রেকর্ডটা হতো।